The Masterpiece เวทีบันลือโลก

The Masterpiece เวทีบันลือโลก เป็นรายการโทรทัศน์ประเภทเรียลลิตีโชว์และวาไรตีโชว์ที่ผู้กำกับและนักแสดงจำนวน 9 คู่ นำผลงานศิลปะชิ้นเอก (Masterpiece) มาตีความใหม่เพื่อทำการแสดงในหลากหลายรูปแบบแข่งขันกัน ภายใต้ความร่วมมือในการผลิตระหว่างบริษัทบันเทิงรายใหญ่ของ 2 ประเทศ ได้แก่ บริษัท เวิร์คพอยท์ เอ็นเทอร์เทนเมนท์ จำกัด (มหาชน) จากประเทศไทย กับ ฟ็อกซ์ อัลเทอร์นาทีฟ เอ็นเทอร์เทนเมนท์ และ สมาร์ตด็อก มีเดีย จากสหรัฐ ออกอากาศทางช่องเวิร์คพอยท์ ทุกวันพุธ เวลา 20:15 - 21:45 น. เริ่มออกอากาศครั้งแรกเมื่อวันที่ 4 มกราคม พ.ศ. 2566 ดำเนินรายการโดย กันต์ กันตถาวร
== งานสร้าง ==
=== จุดเริ่มต้น ===
The Masterpiece เวทีบันลือโลก เป็นรายการโทรทัศน์ที่เป็นโครงการใหญ่ระดับโลก เนื่องจากผลิตภายใต้ความร่วมมือระหว่างบริษัทบันเทิงขนาดใหญ่ของ 2 ประเทศ ได้แก่ บริษัท เวิร์คพอยท์ เอ็นเทอร์เทนเมนท์ จำกัด (มหาชน) จากประเทศไทย และฟ็อกซ์ อัลเทอร์นาทีฟ เอ็นเทอร์เทนเมนท์ กับสมาร์ตด็อก มีเดีย จากสหรัฐ ซึ่งความร่วมมือนี้เกิดจากความสำเร็จของเวิร์คพอยท์ เอ็นเทอร์เทนเมนท์ ในการผลิตรายการ The Mask Singer หน้ากากนักร้อง ที่สร้างชื่อเสียงในประเทศไทย ฟ็อกซ์ อัลเทอร์นาทีฟ เอ็นเทอร์เทนเมนท์ และพันธมิตรคือสมาร์ตด็อก มีเดีย จึงได้ซื้อลิขสิทธิ์ไปผลิตและออกอากาศในรูปแบบของสหรัฐ ซึ่งประสบความสำเร็จและสร้างชื่อเสียงในสหรัฐเช่นกัน เคร็ก เพลสติส ผู้อำนวยการผลิตของสมาร์ตด็อก จึงกลับมาชักชวนให้เวิร์คพอยท์มาร่วมสร้างโครงการใหญ่ร่วมกับพวกเขาอีกครั้ง
รายการนี้เป็นความท้าทายอีกขั้นของเวิร์คพอยท์ในการพิสูจน์ศักยภาพและการก้าวผ่านขีดจำกัดเดิม เพื่อสร้างการแสดงจากผลงานชิ้นเอกให้เป็นมาตรฐานระดับโลก เป็นปรากฏการณ์ใหม่ให้แก่วงการโทรทัศน์ของประเทศไทยอีกครั้ง และเป็นการร่วมพัฒนารูปแบบรายการของฟ็อกซ์ อัลเทอร์นาทีฟ เอ็นเทอร์เทนเมนท์ และสมาร์ตด็อก มีเดีย เพื่อออกอากาศนอกสหรัฐ โดยได้รับเงินสนับสนุนจากกองทุนพัฒนารูปแบบรายการไร้สคริปต์สากลของฟ็อกซ์ เอ็นเทอร์เทนเมนท์ ซึ่งหากรูปแบบรายการนี้ประสบความสำเร็จจะนำไปผลิตเพื่อออกอากาศในประเทศอื่น ๆ
=== แนวคิด ===
The Masterpiece เวทีบันลือโลก เป็นรายการแข่งขันประกวดการแสดงที่นำผลงานศิลปะชิ้นเอก (Masterpiece) ที่มีชื่อเสียงและเป็นที่รู้จักในระดับโลก มาใช้เป็นต้นแบบเพื่อทำการแสดงประเภทต่าง ๆ ในรูปแบบใหม่ เสมือนการทำให้กลับมามีชีวิตอีกครั้ง ผ่านการตีความหมายใหม่ หรือการใส่ความคิดสร้างสรรค์เพิ่มเติมลงไปในการแสดงในรูปแบบของผู้กำกับและนักแสดงทั้ง 9 ทีม โดยนักแสดงจะออกมาจากผลงานต้นแบบเพื่อทำการแสดงรูปแบบใหม่ในประเภทต่าง ๆ ซึ่งมีทั้งการร้องเพลง แสดงตลกเดี่ยว และการเต้นรำ และเมื่อการแสดงสิ้นสุดลง นักแสดงจะกลับไปสู่ผลงานต้นแบบ โดยผลงานชิ้นเอกทุกผลงานสามารถนำมาทำการแสดงในรูปแบบใหม่ได้ทั้งหมด
=== การผลิต ===
ในรายการนี้ การแสดงจากผลงานชิ้นเอกในแต่ละการแสดง จะเป็นเสมือนกับการผลิตภาพยนตร์ในแต่ละเรื่อง ซึ่งใช้ทีมงานมากกว่า 500 คน และงบประมาณในการผลิตจำนวนมาก โดยในทุก ๆ การแสดง จะมีการสร้างฉากขึ้นมาใหม่ทั้งหมด รวมไปถึงมีการออกแบบเสื้อผ้า การแต่งหน้า การทำผม ของนักแสดงทุกคน ที่เน้นตามเรื่องราวของผลงานชิ้นเอกแต่ละผลงาน
== รูปแบบรายการ ==
ในรายการนี้จะนำผู้กำกับและนักแสดงที่มีชื่อเสียงจำนวน 9 ทีม มาตีความผลงานศิลปะชิ้นเอกที่มีชื่อเสียงระดับโลก และนำเสนอออกมาเป็นการแสดงในรูปแบบใหม่ให้ประทับใจผู้ชมมากที่สุด รวมถึงมีศิลปินรับเชิญที่มีชื่อเสียงทั้งในประเทศและในระดับโลก เรียกว่า "White Gang" มาเป็นตัวละครลับที่คิดคาแร็กเตอร์และใส่ลงไปในระหว่างการแสดงจริงของทุกทีม โดยที่นักแสดงจะไม่เคยได้ซ้อมกับ White Gang มาก่อน แต่ไม่มีผลต่อการตัดสิน โดยการตัดสินจะมาจากการโหวตของคณะกรรมการ บุคคลที่มีชื่อเสียงในวงการบันเทิง และนักศึกษาจากสาขาวิชาภาพยนตร์ คณะนิเทศศาสตร์ ของมหาวิทยาลัยต่าง ๆ ทั่วประเทศ และในทุก ๆ สัปดาห์ ทีมที่ได้ผลคะแนนโหวตน้อยที่สุดจะถูกคัดออก จนเหลือ 2 ทีมสุดท้ายที่จะผ่านเข้าสู่รอบชิงชนะเลิศซึ่งออกอากาศแบบถ่ายทอดสด และเปิดรับคะแนนโหวตสะสมจากผู้ชมในทุกช่องทางตั้งแต่หลังจบรายการในสัปดาห์ก่อนหน้ารอบชิงชนะเลิศ จนกระทั่งปิดโหวตในระหว่างการถ่ายทอดสดรอบชิงชนะเลิศของรายการ และทีมที่ได้รับคะแนนโหวตมากที่สุดจะเป็นผู้ชนะเลิศของรายการ
== ผู้กำกับและนักแสดง ==
== การแข่งขัน ==
=== รอบที่ 1 ===
=== รอบที่ 2 ===
=== รอบรองชนะเลิศ ===
=== รอบชิงชนะเลิศ ===
== ดูเพิ่ม ==
หน้ากากนักร้อง
The Show ศึกชิงเวที
เวิร์คพอยท์ เอ็นเทอร์เทนเมนท์
ฟ็อกซ์ อัลเทอร์นาทีฟ เอ็นเทอร์เทนเมนท์
เคร็ก เพลสติส
== อ้างอิง ==
== แหล่งข้อมูลอื่น ==
แนะนำรายการ จากเว็บไซต์ของช่องเวิร์คพอยท์
รายการโทรทัศน์ไทย
เรียลลิตีโชว์
รายการโทรทัศน์ช่องเวิร์คพอยท์ทีวี
รายการโทรทัศน์ที่เริ่มออกอากาศตั้งแต่ พ.ศ. 2566
รายการโทรทัศน์ที่ยุติการออกอากาศในปี พ.ศ. 2566